Miešané drinky majú tri základné spôsoby prípravy, ktoré sa líšia podľa konkrétnych receptov. Môžete ich pripravovať v šejkre, v miešacom pohári alebo priamo v pohári, z ktorého budete piť.
V čom kokteil namiešať
Používať šejker je veľmi jednoduché. Nalejete doň odmerané ingrediencie, dôkladne ho uzavriete a všetko pretrepete, čím sa tekutiny premiešajú. Výsledný nápoj potom nalejete do pripraveného pohára. Nemusíte sa pokúšať o akrobatické kúsky, tie ani barmani bežne nepraktizujú. Pre začiatočníkov odporúčame tzv. cobbler šejker.
Pripravovať nápoje v miešacom pohári je o niečo zložitejšie. Používa sa na nápoje, ktorých ingrediencie sa v šejkre nespoja, a musíte ich preto vlastnoručne premiešať. Potrebujete okrem neho taktiež špeciálnu miešaciu lyžicu a barové sitko (strainer), cez ktoré budete hotový nápoj nalievať do pohára na pitie. Miešaciu nádobu naplníte ľadom, ingredienciami a pomocou lyžice premiešate.
Najľahším variantom je pripraviť nápoj priamo v pohári, v ktorom budete nápoj podávať. V ňom ingrediencie miešať môžete i nemusíte, záleží od receptu. Vďaka tejto príprave môžete ingrediencie vrstviť a vzniknú vám tak pestrofarebné dúhové nápoje.
Nie je pohár ako pohár
Barmani sa striktne držia toho, do akého pohára aký nápoj servírovať, ale doma môžete pochopiteľne improvizovať. Pamätajte však, že rozlišujeme tzv. short drinky a long drinky:
- Short drinky sú silnejšie, hutnejšie a servírujú sa do menších pohárov.
- Long drinky sú prevažne sladké, osviežujúce a obsahujú väčšie množstvo nealkoholických štiav a sirupov.
Základným pohárom na short drinky je kokteilka, do ktorej sa pripravuje cosmopolitan, manhattan alebo obľúbený nápoj agenta 007 – martini. Long drinky sa najčastejšie podávajú vo väčšom, tzv. highball pohári, ktorý má cca 250 ml. Bežne v ňom nájdeme sex on the beach alebo bloody mary.
Ďalšie časté poháre sú collins glass, hurricane glass a old fashioned glass (známy tiež ako whiskovka).
Než sa pustíte do miešania, pamätajte na niekoľko dôležitých barmanských rád:
- Najdôležitejšou surovinou každého drinku je ľad. Majte ho dopredu pripravený a nepoužívajte ľad z už dopitého kokteilu.
- Vopred vychlaďte sklo v chladničke, aby drink zostal studený a osviežujúci.
- Nemiešajte perlivé tekutiny v šejkre.
- Ak pripravujete drink v rovnakom pohári, v ktorom ho budete podávať, naplňte ho do dvoch tretín ľadom a potom dávkujte ingrediencie.
- Dlhé drinky podávajte so slamkou.
- Všetky drinky podávajte hneď po namiešaní.
Dosť už bolo rečí, poďme sa pustiť do miešania. Na jeden nápoj budete potrebovať šejker a ostatné tri pripravíte priamo v pohári, z ktorého budete piť.
Cuba Libre
Obľúbený drink všetkých maturantov na diskotékach. Vznikol za americko-španielskej vojny, keď americkí vojaci oslavovali oslobodenie Kuby a ich kapitán si rozkázal drink z coly, rumu a limetky.
Ingrediencie:
- 5 cl bieleho rumu,
- 12 cl coly,
- limetka,
- ľad.
Postup:
Pripravte si vysoký pohár a naplňte ho do dvoch tretín ľadom. Na ľad položte plátok limetky. Pridajte rum a dolejte ho colou. Zľahka premiešajte a vrch pohára ozdobte plátkom limetky.
Sex on the Beach
Obľúbený letný drink vznikol v roku 1987 vo floridskom meste Ft. Lauderdale. Vymyslel ho tamojší barman, ktorý ho pomenoval podľa dvoch hlavných dôvodov, prečo návštevníci do mesta jazdia – pláže a sex.
Ingrediencie:
- 4 cl vodky,
- 2 cl broskyňového likéru,
- 6 cl pomarančového džúsu,
- 6 cl brusnicového džúsu,
- ľad.
Postup:
Vysoký pohár (ideálne highball glass) naplňte do dvoch tretín ľadom. Ingrediencie vložte do šejkra a dôkladne ich zamiešajte (pretrepte). Nalejte nápoj do pohára s ľadom a vrch pohára ozdobte plátkom pomaranča.
Tequila Sunrise
Krásne farebný letný drink prvýkrát namiešal a pomenoval barman v arizonskom hoteli Biltmore v tridsiatych rokoch minulého storočia. Inšpiráciou mu bol romantický východ slnka, ktorého farby drink pripomína.
Ingrediencie:
- 9 cl tequily,
- 18 cl pomarančového džúsu,
- 3 cl grenadíny,
- pomaranč,
- kokteilová čerešnička,
- ľad.
Postup:
Vysoký pohár (ideálne typu highball) naplňte do dvoch tretín ľadom. Odmerajte doň tequilu, pomarančový džús a zmes premiešajte. Potom pridajte grenadínu a drink už nemiešajte. Vytvorí sa krásny farebný prechod. Vrch pohára ozdobte plátkom pomaranča a čerešničkou.
Betón
Drink vznikol v roku 1967 v Montreale ako dôkaz česko-kanadského priateľstva. Skladal sa totiž z českej Becherovky a kanadského Indian Tonicu.
Ingrediencie:
- 5 cl Becherovky,
- 15 cl tonicu,
- citrón
- ľad.
Postup:
Vysoký pohár naplňte ľadom a nalejte doň predpísané množstvo Becherovky. Dolejte tonicom a vložte do drinku plátok citróna. Citrónom môžete ozdobiť aj vrch pohára.